A Bizottság 2785/98/EK rendelete
(1998. december 22.)
a 70/524/EGK tanácsi irányelv 9e. cikkének (3) bekezdésében említett adalékanyagok engedélyezési időtartamának módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/19/EK bizottsági irányelvvel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 9j. és 3. cikkére,
mivel a 70/524/EGK irányelv előírja, hogy a tudományos és műszaki ismeretek fejlődésének figyelembevételével új adalékanyagok, illetve adalékanyagok új felhasználásai engedélyezhetők;
mivel új adalékanyagokra, illetve adalékanyagok új felhasználásaira öt évre adható ideiglenes engedély, feltéve hogy azok takarmánybeli megengedett szintje nem káros az emberi vagy állati egészségre, illetve a környezetre, és nem károsítja a fogyasztót az állati termékek jellemzőinek megváltoztatásával, továbbá jelenléte ellenőrizhető a takarmányban és a rendelkezésre álló eredmények alapján ésszerűen feltételezhető, hogy takarmányba keverése esetén előnyös hatást fejt ki a takarmány jellemzőire vagy az állattenyésztésre;
mivel a 70/524/EGK irányelv 9e. cikkének (3) bekezdésében említett és nemzeti szinten 1998. november 30-ig ideiglenesen engedélyezhető különböző adalékanyagokkal kapcsolatos kutatások még nem zárultak le; mivel ezért meg kell hosszabbítani ezen anyagok engedélyét, figyelembe véve azt is, hogy ezen adalékanyagok ideiglenes engedélyének időtartama nem haladhatja meg az öt évet;
mivel a Bizottság konzultált a Takarmányozási Tudományos Bizottsággal az ezen rendelet mellékletében felsorolt mikroorganizmusok engedélyezéséről; mivel ez a bizottság véleményt adott ki különösen ezen adalékanyagok biztonságosságáról;
mivel az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az e rendelet mellékletében említett adalékanyagok a 70/524/EGK irányelvvel összhangban és az e mellékletben megállapított feltételekkel engedélyezhetők.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1998. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. december 22-én.